Позивамо Вас на Међународну конференцију: ***Southeast European Silversmithing: Liturgical Objects and the Construction of a Cultural, Technological and Iconographical Network in the Early Modern Period*** која ће се одржати 4. и 5. новембра 2022. године у Београду.

Конференција настоји да окупи и повеже научнике који се баве проучавањем литургијске и сакралне сребрнине настале у раном модерном добу, а који ће својим истраживањима допринети упоредној анализи овог сложеног поља. Циљ конференције је да унапреди методолошки апарат и мапира проблеме са којима се сусрећу истраживачи ове области. Такође скуп ће омогућити упоредо сагледавање сребрних предмета унутар различитих хришћанских конфесија и представљање науци непознатих и до сада непубликованих уметнички обликованих предмета од племенитих метала. Верујемо да ће дубље и детаљније проучавање регионане златарске уметности попунити празнине у науци историје уметности и допринети сагледавању сложености визуелне културе југоисточне Европе у датом временском оквиру.

Конференција ће бити одржана према следећем распореду:

Петак 4. Новембра 2022., Ректорат Универзитета у Београду, Студентски трг 1, Први спрат, сала 016.

Субота 5. Новембар 2022., Филозофски факултет, Униврзитета у Београду

Чика Љубина 18-20, Први спрат, Свечана сала „Драгослав Срејовић“.

Организациони одбор и Академски комитет скупа чине: др. Вук Даутовић, научни сарадник, Одељења за историју уметности, Филозофског факултета Универзитета у Београду; др. Дарина Боикина, Институт за студије уметности, Бугарске Академије наука; др. Матеја Јерман, Филозофски факултет Свеучилишта у Ријеци и Министарство културе и медија Републике Хрватске.

**Контакт:** southeasteusilversmithing@gmail.com

**Веб:** southeasteuropeansilversmithing.wordpress.com

Independent.academia.edu/SoutheastEuropeanSilversmithing

**Инстаграм:** [www.instagram.com/southeasteuropesilversmithing](http://www.instagram.com/southeasteuropesilversmithing)

**У прилогу**

* ПРОГРАМ СКУПА
* КЊИГА АПСТРАКТА
* ПЛАКАТ

**ОПШИРНИЈЕ О КОНФЕРЕНЦИЈИ**

Уметнички обликовани предмети израђивани од племенитих метала, а намењени богослужењу играју кључну улогу у сложеној и богатој хришћанској историји. Велики број таквих предмета из предмодерног доба сачуван је у црквеним збиркама и манастирским ризницама, музејима и другим колекцијама. Литургијски предмети често су маргинализовани од стране историчара уметности и посматрани као недовољно важни у поређењу са сакралном архитектуром, сликарством и вајарством. Златарска уметност је све до 19. века сматрана равноправном ликовним уметностима, да би појавом великих светских изложби и напретком технолошког поступка који је све мање укључивао ручни рад, златарство као и обрада сребра сврстанo у примењене уметности, односно уметничке занате или декоративне уметности. Надаље, научна пажња у великој мери била је усмерена на проучавање репрезентативних златарских поруџби европске аристократије из категорије профаног златарства. Управо су ти предмети најчешће излагани у светским музејима док су литургијски предмети знатно мање заступљени. Разлог томе ваља тражити у њиховој функцији, литургијској улози и сакралном статусу те слабијој доступности научним истраживањима.

Уметнички обликовани предмети од племенитих метала одражавају суштину уметничког, друштвеног, верског и привредног живота као и социјалне промене које су се дешавале током раног модерног доба, али и раније на подручју Југоисточне Европе. Географска одредница Југоисточна Европа у овом случају подразумева све државе европског источног Медитерана и њима суседне земље. Југоисточна Европа у културном смислу повезана је са Медитераном те се на њеној територији преплићу левантски мајстори, венецијанске радионице, османска култура, импорт из руске царевине и предмети са Атоса и Свете земље, творећи веома сложен вид материјалне културе. Златарска дела била су културни посредници који су могли прелазити велике раздаљине, преносећи идеје и иконографске обрасце, разноврсне видове секундарне декорације али и морфолошке карактеристике појединих типова литургијских предмета. Из тих разлога као стручњаци који се баве сакралним сребром настојимо да окупимо колеге које ће, свако у свом експертском домену, настојати да дају одговре на бројна питања са којима смо се као истраживачи из различитих земаља до сада сусрели.

Циљ међународне конференције под називом „Златарство Југоисточне Европе: сакрални предмети и културна, технолошка и иконографска размена у раном модерном добу“ (Southeast European Silversmithing: Liturgical Objects and the Construction of a Cultural, Technological and Iconographical Network in the Early Modern Period) је окупљање научника који проучавају искључиво литургијске предмете израђене од племенитих метала, а који се могу датовати у раздобље раног модерног доба. У том контексту, пожељна су излагања која указују на културолошке узроке обликовања појединих предмета, техничке могућности израде тих дела као и иконографске теме и мотиве који се на њима јављају. Осим поменутих носећих тема, добродошла су излагања која откривају специфичности појединих златарских центара на простору југоисточне Европе или уметничких средишта с којима се поједини литургијски предмети повезују, из црквених и музејских ризница наведеног подручја. Истовремено, значајна су истраживања продукције различитих сребрних реликвијара и кивота који су доприносили дисеминацији појединих светитељских култова, као и феномени народне побожности пре свега праксе израде и прилагања вотивних дарова те окивања сребром православних икона. Изузетно су важне студије проистекле из методолошког приступа контекстуализације тумачећи друштвене, политичке и идеолошке факторе који утичу на обликовање и декорацију литургијских и сакралних предмета од сребра. Коначно, један од циљева конференције је настојање да се каталогизују и прикупе пунце и златарски жигови са овог подручја те да се утврде начини означавања и контроле чистоће срерба, атрибуишући конкретне мајсторе и њихове радионице на подручју југоисточне Европе.

Конференција је нарочито фокусирана на следеће теме:

• Улога сакралне сребрнине у трансферу и дијалогу између културних модела.

• Технолошка размена и карактеристике производње литургијске и сакралне сребрнине на подручју југоисточне Европе.

• Иконографија, трансфери иконографских тема и карактеристике симболичке декорације литургисјке и сакралне сребрнине југоисточне Европе и Медитерана.

• Развој стилова и периодизација сребрних предмета израђиваних у југоисточној Европи.

• Секундарна декорација: геометријски и вегетабилни мотиви као вид заједничког у обликовању сребра на тлу југоисточне Европе.

• Култови реликвија, поштовање моштију и израда сребрних реликвијара и кивота.

• Народна побожност у југоисточној Европи: Вотивно сребро (*Еx Вото*) и окови икона.

• Обредно сребро у светлу упоредних религијских пракси Хришћана, Јевреја и Муслимана на подручју југоисточне Европе.

• Натписи на сакралним предметима од сребра: од историјских извора до приватно-јавне молитвене меморије.

• Друштвени, политички и идеолошки феномени као фактори који су утицали на облик и декорацију сакралних предмета од сребра.

• Означавање, контрола чистоће срерба и пунце мајстора на подручју југоисточне Европе.